
Nekoć vam bio kralj što je imao bolesnu kćer. Liječnici digli ruke od nje i rekli: 
umrijet će ako joj ne donesu tajanstvenu krušku što raste samo na jednom stablu na 
svem svijetu; jedna kriška samo — i ozdravit će kraljevna. I objavio kralj po svoj zemlji 
kako će onaj koji donese tu krušku dobiti njegovu kćer za ženu. 

Nekakav bijedan nadničar imao to stablo i na njemu još tri kruške. Imao on tri 
sina, dvojicu pametnih i jednoga tikvana. I reče otac jednome od dvojice starijih i 
pametnih sinova. 

— Eto ti, sine, prilike: idi na kraljevske dvore i odnesi kraljevni jednu krušku, pa 
će te zapasti kraljeva kći. Ali treba dobro da se u pamet uzmeš: nikom ništa ne govori, 

da ne ostaneš bez kruške. Ne kazuj nikome ni što nosiš ni kamo ideš. 


Stavio momak krušku u košaru i krenuo. Putem naide na patuljka koji ga upita: 
— Sto to nosiš u košari? 


— Katalonsku krvavicu — odgovori momak. 
— I bila ti! — odvrnu patuljak. 


Došao momak na kraljevske dvore i zatražio da ga puste unutra jer nosi krušku 
od koje če ozdraviti kraljeva kći i poći onda za njega. 

Pustiše ga da prode. Ali kad otklopiše košaru, imadoše što vidjeti: u košari kata- 
lonska krvavica. 

Naljutio se kralj i zapovijedio da izbace momka: ne želi on na svojim dvorima 
nikakvih neslanih šala! I naredi straži da nikoga ne pušta na dvore. 
Postiđen došao pametni sin kući i pripovjedio ocu što je i kako je bilo. A otac mu 
rece: 

— Eh, nisi ti znao kako tu treba. Vidjet ćeš kako će drugi otići i zadobiti kraljevnu. 

Metnuo otac drugu krušku u košaru i poslao drugoga pametnog sina na kraljevske 
dvore. I lijepo ga savjetovao neka se ne da prevariti kao što se brat dao. Neka dobro 
pripazi da mu ne ukradu krušku iz košare i ne podmetnu štogod drugo. 

Krenuo momak, a na putu susreo patuljka koji ga upita: 

— Ej, momče, što to nosiš u košari? 

— Kuhanu repu — odgovori momak. 

— I bila ti! — odvrnu patuljak. 

Stigao momak pred kraljevske dvore, ali ga straža ne htjede pustiti unutra: rekoše 
mu kako ih je jedan već namagarčio pa je kralj gnjevan. Ali on uvjeravao kako nema 
ni govora o šali ili prijevari: 

— Pravu krušku nosim, u fini je papir omotana, otac ju je lijepo uvio. 


I toliko je momak salijetao stražu i toliko je navro u svom da ga naposljetku 
pustiše. Ali kad su na dvorima segnuli da iz košare izvade krušku — ono u njoj kuhana 
repa! 

Namlatiše podvaljivača te ga otjeraše a kralj reče: dode li još tkogod sa šalom 
ili podvalom, vrgnut ću ga u tamnicu. 

Posramljen se vratio kući drugi pametni sin i pripovjedio ocu što je bilo i kako 
se proveo. 

Tada treći sin, onaj glupi, koji bijaše pastir, reče ocu: — Pusti me da ja odem s 
trećom kruškom što je ostala. 

A otac mu odvrati: 

— Ti da ideš...! Kad nisu ništa mogla dvojica pametnih, kako ćeš ti, bukvane? Ne 
bulazni, da ne bude bruke i pokore! 

Ali najmlađi sin ode na svoju ruku pod stablo, ubra preostalu krušku, stavi je u 
staru kutiju te uze put pod noge. 

Na putu ga srete patuljak te ga upita: 

— Sto to nosiš u kutiji? 

— Evo — odgovori momak — nosim krušku kraljevoj kćeri, kanim se oženiti kra- 
ljevnom. 

— Ibilo ti kako si naumio! — odvrnu patuljak. 

Došao momak pred kraljevske dvore, ali ga straža zaustavi. Rekoše mu kako je 
kralj bijesan, zapovijedio je da nikoga ne puste. Momak im objasni kako nosi krušku 
— neka je pogledaju ako žele. Kad vidješe da je zaista kruška u kutiji, pustiše ga. 

Kad su i na dvorima vidjeli krušku, odvedoše ga bolesnici i dadoše joj krušku. A 
bolesnica odmah ozdravi. 

Svi se obradovali. Ali kad kraljevna razabra da je onaj koji joj bijaše donio krušku 
običan pastir, i uz to glup, reće da nikako ne želi poći za nj. Tada kralj, njezin otac, 
kaza momku: 

— Ako mi izvršiš troje što tražim od tebe, oženit ćeš se mojom kćeri. Ponajprije 
imam u staji stotinu zečeva: ako ih odvedeš na veliku livadu što je imam u blizini 
i dovedeš ih natrag a da ne izgubiš ni jednoga, dobit ćeš moju kćer. Ako ne mogneš 
tako, onda od vjenčanja ništa. 

— Dobro je — prihvati momak. — Ali mi ostavite jedan dan da promislim. 

— U redu — dočeka kralj. — Neka bude kako želiš. 

Ode momak, sjedne kraj trnjaka i zaplaka. Naide tuda dugozuba starica te ga 
upita: 

— Sto ti je pastirčiću? Zašto plaćeš? 

A on joj odgovori: 

— Odnio sam krušku kraljevoj kćeri da ozdravi, a sada mi ne daju kraljevnu, nego 
njezin otac veli da mu na livadu odvedem stotinu zečeva i da ih natrag dovedem a 
da ni jednoga ne izgubim. 


Starica mu nato dade kutiju i reče: 

— Pazi, unutri ti je svirala. Kad pustiš zečeve, zasviraj u sviralu, i svi će zečevi 
poigravati i pred tobom ići. 

Ode momak kralju te mu kaza: 

— Dobro je! Odvest ću zečeve! 

Izbrojiše ih prije odlaska, a momak ih odvede na livadu, jer kako je on svirao u 
sviralu, svi oni poigravajući i poskakujući iđahu pred njim. Vratio se uvečer s njima, 
a kralj mu reče: 


— U redu. Tri ćeš ih dana izvoditi. 

Sutradan ih momak i opet izvede. A kralj poslije krenuo za njim, preodjeven u 
siromaha. Pojahao magarca, došao momku te mu rekao: 

— Hoćeš li mi prodati jednog zeca, pastiru? 

— Neću, gospodine, ne prodajem zečeve nikome — odgovori momak. 

— Hajde, hajde, prodaj mi jednoga, platit ću ti koliko tražiš — opet će kralj. 

I toliko je salijetao momka da ga je on prepoznao i rekao mu: 

Ne, gospodine, ne prodajem zečeve, osim onome tko ih radom kupi. 
— A kakav rad tražiš, pastirčiću? — upita kralj. 

A momak će nato: 

— Valja magarca poljubiti pod rep. 

Učini kralj tako, momak mu dade zeca, a kralj stavi zeca u košaru. Ali kad je kralj 
sa zecom malko odmakao, zasvira momak u sviralu, a zec se poče batrgati, iskoči iz 
košare i vrati se pastiru. 

Kralj se vratio na dvore i rekao: 


— Eh, kćerce, nema puta ni načina da mu zeca uzmeš. 

A nato će kći: 

— Idem ja sada, pa ćeš sidleti da ću donijeti zeca. 

I preodjenu se u sirotu, pojaha magaricu, ode na livadu i reče momku: 

— Pastirčiću, prodaj mi jednog zeca: 

— Neću, gospodo, ne prodajem zečeve nikome. 

A ona navalila: 

— Hajde, hajde, prodaj mi jednoga. 

Prepoznade je tada momak i reče: 

— Ne prodajem zečeva nikome, samo onom tko ih radom zaradi. 

A kakav rad tražiš, pastirčiću? — upita ona. 

— Valja s livade rukama maknuti svu balegu, sve dubre i sve brabonjke — od- 
govori pastir. 

Kraljevna zavrnu rukave i sve počisti, a valja priznati: jako je ruke ukaljala. Po- 
čistila ona i dobila zeca. Metnula ga u košaru i pojahala magaricu, a košaru čvrsto 
stisla uza se, da joj zec ne umakne. Ali kad je nešto poodmakla, zasvira momak u 
sviralu, zec se poče batrgati te umače. 

Uvečer se pastir vratio sa zečevima. Kad je kralj vidio da ne može momka prevariti, 
reče: 

— Dobro je. A sada treba da mi drugo izvršiš. Imam prostoriju punu prohe i maka: 
sve je ispremiješano, a ti valja da odvojiš jedno zrnce od drugoga. Ako to obaviš, dobit 
ćeš moju kćer. Ako ne obaviš, ništa od svadbe. 

U redu — dočeka momak. 

Zatvorio se on u onu prostoriju i zasvirao u sviralu, a nato povrvjeli toliki mravi 
da su učas sve razdvojili: jedna zrna na jednu, a druga na drugu stranu. 

Ujutro ode kralj onamo; kad vidje, reče: 

— Dobro je. Ali još ima poslova koji te čekaju. Imam izbu punu kruha, bit će kakvih 
dvjesta hljebova. Ako noćas sve izjedeš i ni mrve ne ostaviš, dobit ćeš moju kćer. Ako 
li ne smažeš sve, ništa od svadbe. 

— U redu — prihvati momak. 

Uvedoše ga onamo i dobro zatvoriše prostoriju da ne mogne ništa iznijeti ni iz- 
baciti. O ponoći momak zasvira u sviralu, a nato povrvje mišja vojska i učas sve izjede, 
ni mrva ne osta. 

Ujutro momak zalupa na vrata: 

Otvarajte, gladan sam! 

Otvoriše, pa kad kralj vidje da je momak sve pojeo, reče mu: 

— Dobro je. Ostalo je da još samo jedno izvršiš. Večeras, pred svim dvorom, treba 
da mi jednu vreću napuniš lažima. 

— U redu — dočeka momak. 

Uvečer ode on na dvore, a ondje se već svi okupili. Pozvaše ga, a momak reče: 


Čujte, kraljevska kćeri! Sjećate li se kako vas je jedan pastir natjerao da golim 

rukama počistite svu nečist s livade? ' M 

— Kakve li laži! — uzviknu kraljeva kći. — Kakve li laži za ime Božje! 

Ponavljala kraljevna kako je sve izmišljeno i gola laž, a kako “bi ona ponovila, 
momak svaki put tobože trpao u vreću. 

Zatim se obrati kralju: 

— A vi, kralju gospodaru, sjećate li se kako vas je pastir, za zeca, natjerao da pod 
rep poljubite magarca? 

— Dobro je, puna je vreća, zaveži je! — dočeka kralj. — Dobio si moju kćer. 


